## Carlos Mazón: “El rescat de les belugues constituïx una fita històrica a escala mundial en matèria de protecció animal”

*** El cap del Consell ha visitat l’Oceanogràfic per a conéixer estos cetacis rescatats de l’aquari Nemo de Khàrkiv a Ucraïna**

**València.**

El president de la Generalitat, Carlos Mazón, ha visitat les instal·lacions de l’Oceanogràfic per a conéixer les belugues rescatades de l’aquari Nemo de Khàrkiv a Ucraïna on ha destacat que “este rescat, que s’ha dut a terme en una situació d’extrem perill, constituïx una fita històrica a escala mundial en matèria de protecció animal”.

El cap del Consell ha ressaltat que “és un honor que l’Oceanogràfic tinga dos noves belugues que han sigut salvades de l’horror de la guerra a Ucraïna i han viscut una difícil situació en els últims mesos”. Així, ha assenyalat que “ja es troben en la seua nova casa, un centre de conservació marí referent a escala mundial amb grans professionals que treballaran intensament perquè es recuperen”.

En esta operació han participat especialistes en mamífers marins de l’Oceanogràfic, dels aquaris americans de Geergia i SeaWorld i els cuidadors ucraïnesos. Els animals, un mascle de 15 anys anomenat Plombir i una femella de 14 anys anomenada Miranda, han arribat al centre marí valencià durant la nit del 18 de juny en unes condicions de salut delicades després d’un llarg viatge des de la zona de conflicte.

El president ha agraït a tots els equips que han participat en “este complex rescat” i ha subratllat l’exemple que representa “este projecte de cooperació internacional per a la protecció animal”.

Fecha: 19/06/2024